
Preambul 

Caracterul oraşului Timisoara este influenţat hotărâtor de clădirile istorice, prezente în special în cartierele Cetate, Iosefin şi Fabric. Cele peste 14.500 de clădiri istorice, construite înainte de 1940, formează astăzi un ansamblu cu o identitate inconfundabilă. 

Datorită unei perioade îndelungate fără activităţi de reabilitare si modernizare, multe dintre aceste clădiri necesită urgent să fie recondiţionate.  Păstrarea lor, precum şi asigurarea implicită a patrimoniului cultural istoric în vederea îmbunătăţirii calitative a condiţiilor de trai şi de locuit, reprezintă o importantă provocare pentru Municipiul Timişoara. 
Prin urmare, pe lângă elaborarea unei strategii de regenerare urbană, se impune şi crearea condiţiilor cadru necesare care să stimuleze demararea unui proces reabilitare prudentă în cartierele Cetate, Iosefin şi Fabric şi care să determine înţelegerea reabilitării oraşului Timişoara ca o sarcină extrem de importantă pe viitor. 

Cu ajutorul conceptului integrat de măsuri se vor pune bazele procesului de reabilitare prudentă. Conceptul integrat de măsuri unifică principalele domenii de acţiune interdisciplinare ale procesului de regenerare urbană într-un concept unitar, care are în vedere perspectivele de realizare pe termen scurt, mediu şi lung. 
Stabilirea unei strategii de regenerare urbană va constitui baza pentru punerea eficientă în valoare a vechilor cartiere istorice. Prin intermediul conceptului integrat de măsuri, parte a acestei strategii, şi prin asumarea politică a strategiei de regenerare urbană, pot fi atrase, pe lângă sursele de finanţare naţionale, fonduri complementare din partea Uniunii Europene sau din alte surse.

Pentru implementarea cu succes a acestui concept, sarcina importantă a politicului, a Municipalităţii şi a cetăţenilor oraşului Timişoara este transformarea măsurilor schiţate în acest concept în proiecte concrete care să fie realizate în zonele prioritare  Cetate, Iosefin şi Fabric.

A
Introducere
Punctul de plecare şi situaţia actuală
Determinate de transformările politice, economice şi sociale petrecute în Timişoara începând cu anii '90, condiţiile cadru ale dezvoltării oraşului au suferit o modificare în sens pozitiv.

· În special zona Cetate, dar şi cartierele istorice din apropierea centrului, câştigă în importanţă şi devin din ce în ce mai atractive din punct de vedere politic, economic,  fiind apreciate de opinia publică atât ca zone de locuit cât şi ca zone pentru derularea afacerilor.

· Este recunoscută valoarea şi importanţa patrimoniului cultural istoric al diverselor clădiri. Prin reabilitare prudentă, această valoare se va păstra pentru generaţiile următoare.

· Prin instituţiile academice, religioase şi culturale existente, respectiv nou înfiinţate sau reînfiinţate, oraşul se dezvoltă ca un centru multicultural şi educaţional semnificativ  de importanţă naţională. 
· Prin cooperarea cu investitorii străini au fost date noi impulsuri economiei locale, care s-a dezvoltat semnificativ în ultimii ani. O rată oficială a şomajului sub 3% în 2006 confirmă prosperitatea oraşului Timişoara precum şi a întregii regiuni.
Pe lângă această dezvoltare pozitivă, schimbările politice şi economice întâmpină şi anumite dificultăţi reflectate în următoarele problematici:

· Cartierele vechi cu peste 14.500 de clădiri istorice, care marchează semnificativ imaginea oraşului, se află într-o stare deplorabilă, datorită perioadei îndelungate în care nu au fost efectuate lucrări de reabilitare. Faţadele acestora sunt foarte deteriorate, printre altele şi datorită unor reparaţii neglijente şi utilizării unor materiale de construcţii neadecvate monumentelor istorice. 
· Infrastructura tehnică necesită modernizări ample datorită lipsei activităţilor de mentenanţă precum şi a lipsei investiţiilor în domeniu. În special sistemul de alimentare cu apă se caracterizează prin pierderi semnificative de apă. 
· Datorită speculaţiilor investitorilor străini, piaţa imobiliară şi cea a tranzacţiilor imobiliare se afla sub o mare presiune. Locatarii proprietari ajung să vândă sau să închirieze, la preţuri exorbitante, locuinţele recondiţionate unor oameni de afaceri, părăsind astfel zonele centrale. 
· Veniturile reduse şi costuri de întreţinere în creştere, determină în unele cartiere un curent de segregare şi tensiuni sociale. 
· Prin creşterea circulaţiei auto individuale, precum şi prin intensificarea circulaţiei de tranzit, situaţia circulaţiei şi a parcărilor auto s-a înrăutăţit, determinând o reducere semnificativă a posibilităţilor de agrement şi recreere, precum şi a atractivităţii spaţiilor publice. 

· Înfiinţarea centrelor comerciale la marginea oraşelor prezintă o ameninţare crescândă pentru micii comercianţi din toate ramurile locaţi în cartierele istorice, datorită atragerii puterii de cumpărare şi a capitalului spre zonele periferice. 
Din aceste motive, în perioada următoare, punctele cheie de acţiune şi investiţie prioritare pentru autorităţile publice locale ale Municipiului Timişoara trebuie să fie cele trei zone istorice: Cetate, Iosefin şi Fabric. 

Cartierul Cetate reprezintă centrul economic şi cultural al oraşului şi este delimitat teritorial de primul inel de circulaţie. 
Cartierul Iosefin se află la sud-vest de Cetate şi este legat de centrul oraşului prin două poduri peste canalul Bega. In ciuda necesităţii de reabilitare, Iosefin rămâne o zonă de locuit extrem de căutată, cu densitate ridicată. 
În partea estică a centrului oraşului, legat de zona centrală prin podul Decebal, se află cartierul Fabric, cunoscut pentru trecutul său industrial şi care, datorită condiţiilor sociale generale, necesită măsuri urgente şi substanţiale de reabilitare. 
Pentru a putea face faţă provocărilor procesului de regenerare urbană, elaborarea unui plan de acţiune, în conformitate cu conceptul integrat de măsuri are o importanţă majoră pentru Municipiul  Timişoara. 

Pregătirile strategice efectuate de Municipiul Timişoara până în prezent 
Primăria Municipiului Timişoara abordează progresiv condiţiile cadru în continuă schimbare şi a creat deja premisele regenerării urbane durabile:
· Municipiul Timişoara a elaborat, aprobat şi implementează Conceptul Strategic de Dezvoltare Economică şi Socială a Zonei Timişoara. În cadrul acestuia, a treia Direcţia strategică include Obiectivul 2, care stipulează: „Protejarea, valorificarea şi dezvoltarea valorilor culturale şi istorice ale Zonei Timişoara, recunoscută ca spaţiu multicultural tradiţional”.
· Ca şi instrument important pentru asigurarea unui management eficient al dezvoltării spaţiale şi funcţionale a oraşului a fost elaborat şi aprobat de Consiliul Local, Planul Urbanistic General al Municipiului Timişoara (PUG). Pentru spaţiile foarte importante au fost elaborate planuri urbanistice zonale (PUZ) care concretizează şi detaliază suplimentar reglementările de urbanism. 
· Legea REGLEMENTARE MTC/ 20 Octombrie 2003 referitoare la Planurile urbanistice zonale pentru zone construite (PUZCP), reprezintă un instrument important la nivel naţional în sprijinul regenerării urbane.
· Există prime analize referitoare la circulaţia în oraş, o temă cheie a dezvoltării urbane. Planificările existente trebuie verificate şi dezvoltate în continuare, în corelare cu obiectivele unui concept integrat de circulaţie municipală/metropolitană. 
· A fost aprobată colaborarea  Consiliului Local al Municipiului Timişoara cu Kreditanstalt für Wiederaufbau (KfW) şi Deutsche Gesellschaft für Technische Zusammenarbeit (GTZ) pentru implementarea proiectului "Renovarea prudentă a cartierelor istorice în vederea dezvoltării durabile şi a revitalizării economice a oraşului Timişoara" (Hotărârea Consiliului Local Nr. 109 din 30.11.2004).
· În ianuarie 2005 a fost efectuată o analiză a cartierelor istorice Cetate, Iosefin şi Fabric din punct de vedere al situaţiei socio-economice şi arhitecturale ale acestora, de către Municipalitatea Timişoara şi Societatea Germană pentru Cooperare Tehnică (GTZ). Centralizarea informaţiilor sociale şi de ordin constructiv rezultate în urma studiului justifică alegerea acestor cartiere ca zone prioritare de intervenţie.
· În decembrie 2006 Ministerul Federal pentru Cooperare Economică şi Dezvoltare al Germaniei, la cererea Primăriei Municipiului Timişoara, a aprobat un credit nerambursabil pentru asigurarea asistenţei tehnice în cadrul proiectului "Renovarea prudentă a cartierelor istorice în vederea dezvoltării durabile şi a revitalizării economice a oraşului Timişoara". Principalele obiective preconizate în cadrul asistenţei tehnice sunt următoarele :
- înfiinţarea Centrului de Coordonare pentru Reabilitare Urbană Timişoara (CRUT); - realizarea unui concept unitar privind reabilitarea prudentă şi revitalizarea economică cartierelor Istorice din Timişoara.

- identificarea programelor de finanţare adecvate pentru reabilitarea clădirilor, a infrastructurii tehnice şi a spaţiului public şi elaborarea de proiecte finanţabile pentru lucrări de reabilitare; 

- sensibilizarea locuitorilor din cartierele istorice privind tehnicile de reabilitare adecvate;

- elaborarea ofertei de consultanţă în vederea asigurării dezvoltării durabile a cartierelor istorice;

· În vederea sprijinirii procesului de reabilitare prudentă şi revitalizare economică, prin Hotărârea Consiliului Local Nr. 21/31.01.2006 a fost aprobată implementarea proiectului "Reabilitarea Prudentă şi Revitalizarea Economică a Cartierelor Istorice din Timişoara" de către Primăria Municipiului Timişoara în colaborare cu Deutsche Gesellschaft für Technische Zusammenarbeit (GTZ) şi oraşele înfrăţite Gera şi Karlsruhe şi a fost înfiinţat în cadrul Primăriei Municipiului Timişoara Centrul de Reabilitare Urbană (CRUT).

Sarcinile biroului CRUT sunt următoarele:
Acest birou de coordonare foloseşte în primul rând ca şi centru de consiliere a cetăţenilor în ceea ce priveşte cerinţele şi sarcinile reabilitării prudente şi a revitalizării economice a cartierelor istorice din Timişoara precum şi creşterea percepţiei acestei tematici în rândurile locuitorilor municipiului.
În plus, biroul de coordonare sprijină alte birouri ale administraţiei locale, precum şi alte instituţii locale de stat sau private în atragerea unor programe de finanţare. 
Astfel au fost create premisele strategice, au fost puse la dispoziţie resursele umane în vederea implementării conceptului integrat de măsuri.

Necesitatea urgentării procesului de elaborare a reglementărilor privind reabilitarea spaţiului public şi a clădirilor reiese din numărul mare de solicitări de autorizaţie de construcţie primite, solicitări ce sunt în mare parte neconforme cu criteriile corecte de reabilitare prudentă şi de regenerare urbană durabilă. 
B
Obiective şi metodică 

Direcţii generale ale regenerării urbane în Timişoara 
Pe baza direcţiilor generale vor fi elaborate principii ale procesului de regenerare urbană şi vor fi stabilite criterii de calitate atât pentru faza de strategie şi cât şi pentru cea de implementare. Pe lângă păstrarea patrimoniului cultural istoric, menţinerea potenţialul concurenţial de durată al zonelor prioritare în raport cu zonele periferice reprezintă o sarcină importantă. Soluţionarea acestei sarcini este determinată de implementarea cu succes a obiectivelor concrete de dezvoltare. 
Aici marele avantaj îl constituie calitatea deosebită a spaţiilor publice în cele trei zone prioritare. Aceste spaţii publice trebuie păstrate şi conservate prin măsuri de reabilitare şi reparare prudente. 

Alte impulsuri importante sunt generate de dezvoltarea turistică şi economică a Timişoarei. Creşterea puterii economice şi sporirea numărului de turişti sunt elemente determinate pentru amplificarea investiţiilor în domeniul reabilitării imobiliare şi consolidează durabil importanţa strategică a Timişoarei în România şi nu numai. 

Direcţiile generale servesc la stabilirea obiectivelor cheie în cadrul procesului de reabilitare, conţinând în acelaşi timp şi prime reguli de acţiune pentru cele trei zone prioritare:
D1. Păstrarea  patrimoniului cultural istoric 

Patrimoniul cultural istoric existent conferă o caracteristică distinctivă municipiului Timişoara, şi prin urmare, acesta trebuie protejat, păstrat şi reabilitat treptat. 

Sensibilizarea şi mobilizarea proprietarilor şi chiriaşilor la investiţii şi iniţiativă proprie, în ceea ce priveşte reabilitarea clădirilor, curţilor şi spaţiilor aferente imobilelor are o importanţă majoră în procesul de regenerare urbană. 
Obiective cheie
· Conservarea şi modernizarea patrimoniului cultural arhitectural, fără autorizarea demolării clădirilor intacte, dar nereabilitate;
· Evitarea supraetajării la clădirile componente ale unui ansamblu închis;
· Evitarea aglomerării (construcţii noi) în curţile interioare;
· Păstrarea spaţiului verde în curţile interioare, evitarea spaţiilor suplimentare de parcare;
· Clădirile noi de locuinţe şi/sau birouri cu mai multe etaje construite în cartierele istorice prioritare trebuie armonizate cu structurile existente. În special structura acoperişului, faţada şi ferestrele trebuie integrate prudent în mediul apropiat. 

D2. Punerea în valoare a  spaţiului public 

Parcurile şi pieţele publice sunt elemente de o importanţă majoră pentru asigurarea calităţii condiţiilor de locuit în cartierele istorice dens construite. Prin păstrarea, configurarea şi punerea lor în valoare creşte simţitor atractivitatea lor, calitatea condiţiilor de viaţă şi oferta de agrement şi recreere. 
Obiective cheie
· Conservarea şi protejarea pieţelor şi parcurilor publice existente pentru asigurarea dezvoltării durabile a oraşului;
· Crearea de noi spaţii verzi în vederea creşterii ponderii spaţiului verde în zonele istorice prioritare;
· Protejarea şi plantarea de arbori pe marginea străzilor şi a grădinilor frontale de pe străzile zonelor istorice prioritare;
· În cadrul măsurilor de reparare a străzilor se impune şi organizarea aliniamentelor de arbori adiacente în vederea îmbunătăţirii condiţiilor ecologice ale zonelor de locuit precum şi a microclimatului urban;
· Revitalizarea şi punerea în valoare a  porţiunilor neutilizate de spaţiu public în vederea îmbunătăţirii imaginii oraşului. 

D3. Implementarea unui concept integrat de circulaţie 

Atât intensitatea circulaţiei, cât şi modalităţile de circulaţie s-au modificat în mod semnificativ în ultimii ani. Pe lângă conectarea oraşului la reţelele naţionale şi internaţionale de circulaţie, o importanţă deosebită o are dezvoltarea unei strategii locale de trafic, incluzând circulaţia motorizată, nemotorizată şi transportul în comun.
Obiective cheie 

· Modernizarea şi dezvoltarea străzilor cu circulaţie intensă şi a căilor de acces spre acestea în vederea controlului intensităţii circulaţiei şi a decongestionării străzilor adiacente atractive;
· Delimitarea şi extinderea zonelor pietonale în Cetate;
· Dezvoltarea unui sistem de transport în comun eficient şi avantajos din punct de vedere al costurilor, în vederea reducerii circulaţiei auto individuale;
· Dezvoltarea unei reţele atractive de trotuare pentru pietoni şi piste pentru biciclişti;
· Elaborarea şi implementarea unui concept raţional, cu oferte atractive, pentru traficul staţionar în vederea protejării spaţiilor verzi din curţile interioare şi a grădinilor publice de pe străzile laterale. 

D4. Promovarea dezvoltării străzilor comerciale şi a centrelor zonelor istorice prioritare 
În cadrul procesului de regenerare urbană, un rol important revine conservării respectiv dezvoltării calitative şi creşterii numărului de străzi comerciale, precum şi îmbunătăţirea posibilităţilor de aprovizionare ale acestora. Afacerile mici şi mijlocii trebuie susţinute punctual şi motivate în sensul efectuării de noi investiţii. 
Obiective cheie 

· Elaborarea unui concept integrat de măsuri în vederea dezvoltării centrelor zonelor istorice prioritare ca şi bază pentru crearea de posibilităţi de afaceri cu potenţial ridicat;

· Modernizarea şi dezvoltarea străzilor comerciale şi a pieţelor agroalimentare în vederea îmbunătăţirii condiţiilor de desfăşurare a activităţilor economice, precum şi a calităţii urbane;
· Promovarea reţelelor de mici întreprinzători independenţi în vederea consolidării economiei locale şi creşterii potenţialului concurenţial al acestora;
· Promovarea afacerilor mici şi mijlocii, precum şi încurajarea start-up-urilor pe străzile comerciale centrale în vederea dezvoltării activităţilor economice locale;
· Calificarea micilor întreprinzători independenţi prin aplicarea de măsuri de instruire . 

D5. Extinderea ofertei culturale şi turistice
Extinderea ofertei culturale şi turistice are un rol important în cadrul procesului de regenerare urbană, deoarece creşterea numărului de turişti contribuie la consolidarea economiei locale, impulsionează noi investiţii şi stimulează atragerea de resurse financiare, ceea ce va produce efecte pozitive în procesul de conservare a patrimoniului istoric. 

Obiective cheie
· Elaborarea de strategii turistice şi culturale pentru întreg oraşul ca şi parte componentă a procesului de regenerare urbană din zonele istorice prioritare;
· Sprijin acordat pentru extinderea culturii de înaltă calitate, în jurul căreia se vor cristaliza investiţii şi oferte de cultură şi turism; 
· Promovarea reţelelor culturale şi sprijinirea culturii locale existente prin sprijinirea instituţiilor/organizaţiilor de cultură, a artiştilor;
· Marcarea ofertelor turistice şi culturale importante, precum şi sprijinirea acestora pe pieţe internaţionale;
· Dezvoltarea infrastructurii de agrement, pentru ca în special actorii şi întreprinzătorii locali să poată pune la dispoziţia vizitatorilor o ofertă diversificată şi atractivă în cadrul oraşului.  

D6. Îmbunătăţirea ofertelor de educaţie şi a serviciilor sociale
Echilibrul social este o parte componentă importantă a procesului de reabilitare prudentă, deoarece o componenţă eterogenă şi diversitatea astfel creată conferă cartierelor atractivitate. 
Obiective cheie
· Modernizarea şi dezvoltarea şcolilor şi grădiniţelor existente în cartierele istorice prioritare în vederea asigurării unei oferte de educaţie şi asistenţă socială calificate;
· Promovarea ofertei de instruire pentru adulţi în vederea atenuării diferenţelor sociale;
· Susţinerea ofertei existente de servicii sociale, precum şi motivarea întreprinzătorilor privaţi în vederea extinderii acesteia;
· Dezvoltarea ofertelor de consiliere şi asistenţă socială, în special pentru populaţia marginalizată şi pentru cea minoritară, în vederea promovării integrării şi a echilibrului social.
D7. Stimularea angajamentului social 
Atragerea şi stimularea angajamentului social este o altă sarcină importantă în cadrul procesului de reabilitare şi asigură efecte de durată şi o acceptanţă sporită în cadrul cartierului. 

Obiective cheie

· Atragerea participării locuitorilor în cadrul procesului de regenerare urbană în zonele istorice prioritare, organizarea de evenimente regulate cu scop de informare;
· Sprijinirea din punct de vedere financiar a activităţilor asociaţiilor/organizaţiilor şi integrarea acestora în procesele de implementare a proiectelor individuale de reabilitare.
· Dezvoltarea ofertelor de servicii sociale prin înfiinţarea de birouri locale de informare ale Primăriei Municipiului Timişoara în fiecare zonă istorică prioritară. 
Aceste obiective schiţate definesc direcţiile generale în cadrul procesului de regenerare urbană în zonele prioritare. Acestea vor trebui concretizate şi detaliate în continuare la nivel de zonă prioritară şi incluse în hotărâri ale administraţiei locale. 
Funcţia conceptului integrat de măsuri
Odată identificate direcţiile generale ale regenerării este necesară dezvoltarea unui plan de acţiuni prioritare în vederea atingerii obiectivelor cheie. Aici, conceptul integrat de măsuri îndeplineşte simultan mai multe funcţii : 
1. Este un instrument strategic de acţiune în cadrul procesului de regenerare urbană.
Conceptul integrat de măsuri stabileşte măsurile planificate pe termen scurt, mediu şi lung în cadrul procesului de reabilitare şi cuprinde domeniile de acţiune „Calitatea spaţiului urban“, „Economie“, precum şi „Cultură, Turism şi Social“

Măsurile sunt implementate în funcţie de disponibilitatea mijloacelor financiare şi a programelor de finanţare.
2. Stabileşte punctele cheie de acţiune şi investire
După aprobarea conceptului integrat de măsuri prin Hotărâre a Consiliu Local al Municipiului Timişoara, acesta va deveni cadrul legal de acţiune pentru următorii cinci ani al Primăriei Municipiului Timişoara, care va urmări concretizarea obiectivelor de acţiune ale acestuia în zonele istorice prioritare. Se va asigura, astfel, o alocare corectă, concentrată a resurselor financiare comunale şi naţionale, precum şi a celor complementare (printre altele, GTZ şi KfW,).
3. Este unul dintre documentele de bază pentru atragerea de fonduri din programele UE
În contextul aderării României la Uniunea Europeană, sunt disponibile spre a fi accesate finanţări din fonduri europene pentru dezvoltare regională. Cu ajutorul conceptului integrat de măsuri se creează premisele promovării unor proiecte concrete, în cadrul axelor prioritare ale programelor structurale finanţate de UE. 
Elaborarea finală a conceptului integrat de măsuri ca şi bază a strategiei de regenerare urbană are  următoarea sistematică:
· Definirea, în cadrul procesului de regenerare urbană, a măsurilor adoptabile pe termen scurt, pentru proiectele care prezintă fie o stare avansată de planificare, fie un necesar imediat de acţiune;
· Identificarea măsurilor pe termen mediu şi lung, pentru proiectele ce solicită o planificare amănunţită, respectiv a celor care conţin teme complexe şi a căror realizare se derulează în mai multe etape;
· Marcarea ideilor şi propunerilor noi de proiect care au fost identificate pe parcursul elaborării conceptului de măsuri şi care corespund obiectivelor strategice;
· Identificarea măsurilor izolate, pentru proiectele localizate în zona de intervenţie extinsă dar a căror implementare influenţează zonelor istorice prioritare. 
În concluzie, luând în considerare temele menţionate, a fost elaborat planul de acţiune care, identifică zone istorice prioritare şi le asociază proiecte concrete. 
Identificarea limitelor zonelor istorice prioritare
Pentru a putea obţine, pe termen scurt, un efect perceptibil al procesului de reabilitare, este necesară concentrarea spaţială a investiţiilor publice planificate, deoarece puterea financiară disponibilă a oraşului nu este suficientă pentru a putea pune în practică toate măsurile de modernizare şi reabilitare necesare în spaţiul public. Având în vedere bugetul local limitat, precum şi posibilităţile financiare reduse a majorităţii locuitorilor rămân foarte puţine opţiuni pentru finanţarea acestora, una dintre ele fiind, de exemplu, obţinerea de venituri suplimentare prin creşterea taxelor locale. 
Investiţiile private viitoare vizând conservarea patrimoniului cultural arhitectural reprezintă aşadar o provocare continuă, deoarece mijloacele financiare existente nu sunt nici pe departe suficiente pentru a realiza modernizările necesare. Punerea în valoare concentrată a spaţiilor publice şi implicit îmbunătăţirea condiţiilor de trai şi locuit în zone compacte, vor avea ca efect direcţionarea într-o manieră mai eficientă a investiţiilor private disponibile către zonele istorice prioritare. 

În acest context delimitarea zonelor istorice prioritare de acţiune prezintă următoarele avantaje financiare:
· Stabilirea zonelor prioritare este baza obţinerii finanţărilor naţionale şi internaţionale disponibile pentru regenerare urbană.
· Concentrarea strategiei de reabilitare pe zonele istorice prioritare alese.
· Delimitarea teritorială în concordanţă cu necesarul de reabilitare în cadrul ansamblurilor de clădiri istorice.
· Acordarea autorizaţiilor, care reglementează în zonele prioritare metodele de modernizare.
· Impulsionarea investiţiilor private, de exemplu prin scutiri de impozite sau subvenţii.
Delimitarea teritorială a zonelor prioritare, analiză SWOT

Pentru a putea stabili zonele prioritare, trebuie procedat în primul rând la delimitarea teritorială a acestora de către Primăria Municipiului Timişoara, pe baza datelor disponibile referitore la structura socială şi edilitară a zonelor. Pe baza inventarului clădirilor au fost identificate şi stabilite cele trei cartiere istorice – zone prioritare: Cetate (dezvoltarea turismului), Iosefin şi Fabric (dezvoltare urbană durabilă/regenerare urbană) ca şi areale cheie pentru acţiunile viitoare. 

Baza delimitării teritoriale actuale a zonelor prioritare sunt studiile socio-economic şi arhitectural, efectuat în cartierele Cetate, Iosefin şi Fabric, în ianuarie 2005. 

Sinteza rezultatelor acestor două studii este următoarea:

	Puncte tari
	Puncte slabe

	· Timişoara deţine cea mai extinsă arie de protecţie arhitecturală din ţară; 

· din totalul de cca. 44.000 de clădiri existente în întregul oraş cca. 14.500 (adică 1/3) sunt clădiri istorice, construite înainte de 1940
· în cele trei mari cartiere studiate din Timişoara (Fabric, Cetate, Josefin) trăieşte jumătate din populaţia oraşului (165.000 locuitori); 
· clădirile din zonele istorice reflectă / creează o identitate vizuală şi culturală unică a oraşului;
· 98% dintre locuitori consideră prezervarea clădirilor istorice ca fiind importantă sau foarte importantă pentru comunitatea locală;
· există un mozaic de stiluri arhitecturale: baroc, jugendstile, neoclasic, neogotic, eclectic din secolele XVIII, XIX ŞI XX;
· 80% din locuitorii cartierelor istorice se declară ca fiind ataşaţi de clădirile istorice, în care doresc să locuiască şi pe viitor; 
· 80% din locuitori sunt foarte interesaţi de renovarea clădirii în care locuiesc, dacă ar beneficia de sprijin financiar; 
· există un interes exprimat deja de către asociaţiile de proprietari; acestea au luat  măsuri concrete luate pentru reabilitarea unor imobile;

· există forţă de muncă şi specialişti disponibili în domeniul reabilitării şi conservării clădirilor istorice;  Timişoara are un puternic centru universitar în cadrul căruia sunt pregătişi specialişti (Facultatea de Arhitectură, Facultatea de Construcţii etc.)

· 74% din totalul spaţiilor utile au funcţiunea de locuire;
· 70% din locatari sunt proprietarii apartamentelor în care locuiesc; 66% din proprietari sunt înscrişi în asociaţii de proprietari; 


	· Pentru o lungă perioadă de timp nu au fost efectuate lucrări de reabilitare asupra clădirilor istorice;

· 53,2% din totalul clădirilor istorice se află într-un stadiu de uzură şi degradare avansat;

· un număr mare de clădiri istorice au structura de rezistenţă deteriorată;

· 10% din locuinţe nu au toaletă şi baie proprie;

· mai puţin de 10% din totalul clădirilor istorice au fost renovate;

· mai mult de 2/3 din totalul faţadelor clădirilor istorice se află într-un stadiu de degradare avansat;

· mai mult de 1/3 din totalul acoperişurilor se află într-un stadiu de degradare avansat;

· 85% din totalul clădirilor istorice sunt afectate de igrasie într-un grad mediu sau avansat;

· se resimte o tendinţă accentuată de diminuare a fondului de locuit prin reconversia spaţiilor;

· 59,3% din locatarii clădirilor istorice sunt nemulţumiţi de condiţiile de locuire în cartierele istorice (spaţiului aferent unor condiţii optime de locuire, existenţa unor vecinătăţi neadecvate, etc), considerând necesară reabilitarea acestora; 
· 14% dintre cetăţeni consideră că demararea unui program municipal de reabilitare poate genera inconveniente (prin evacuarea temporară a locatarilor);

·  mai mult de 70% din gospodării dispun de un venit lunar de max. 250 €/gospodărie;

· mai mult de 50% din totalul locatarilor nu au venituri (elevi/studenţi, persoane vârstnice fără venituri şi şomeri);

· într-o clădire istorică se găsesc în medie 13,6 de unităţi locative respectiv unităţi comerciale;
· nu există practică şi nu există specialişti/ meseriaşi cu experienţă în domeniul reabilitării prudente;

· control insuficient privind efectuarea de lucrări neautorizate; 

	Oportunităţi
	Riscuri

	· există o legislaţie naţională favorabilă reabilitării  clădirilor istorice;
· Timişoara implementează Conceptul strategic de dezvoltare economică şi socială a zonei Timişoara care prevede la direcţia 3, obiectivul 2 „protejarea, valorificarea şi dezvoltarea valorilor culturale şi istorice ale zonei Timişoara, recunoscută ca spaţiu multicultural tradiţional”, fiind prevăzute următoarele măsuri:

· Elaborarea unei strategii cu privire la introducerea patrimoniului istoric, de valoare, în viaţa contemporană, pentru integrarea acestuia, ca un element esenţial, în planificarea globală;

· Iniţierea unui proiect pilot „Protejarea şi conservarea zonei istorice a Timişoarei”- ansamblul arhitectural de importanţă naţională, în vederea obţinerii fondurilor naţionale;

· Elaborarea de studii şi proiecte vizând protejarea şi conservarea patrimoniului cu valoare arhitecturală deosebită;

· Elaborarea de proiecte în vederea accesării programelor europene vizând restaurarea monumentelor şi siturilor istorice şi a patrimoniului tehnic-industrial;

· Continuarea acţiunii de expertizare a structurilor de rezistenţă şi sprijinirea investiţiilor în realizarea unor lucrări de consolidare şi echipare tehnico-sanitară a clădirilor închiriate sau cumpărate, prin crearea de facilităţi fiscale sau de orice altă natură;

· Refuncţionalizarea unor clădiri istorice, monumente protejate; 

iar la  direcţia 4, obiectivul 1: „ameliorarea condiţiilor de locuit ale populaţiei din zonă”, sunt prevăzute următoarele măsuri:

· Efectuarea lucrărilor necesare pentru sporirea confortului locuinţelor aflate în patrimoniul comunităţilor locale (reabilitarea instalaţiilor tehnico-edilitare, ameliorarea izolaţiilor hidrofuge, termice, acustice, eliminarea condensului etc.)

· Efectuarea lucrărilor de reparaţii şi de refacere a faţadelor degradate ale imobilelor de locuit aflate în administrarea publică locală.

· Ca urmare a integrării României în U.E. la 1 ianuarie 2007, există posibilitatea accesării fondurilor structurale pentru reabilitarea clădirilor şi a spaţiilor publice;

· Municipiul Timişoara beneficiază de sprijin financiar din partea Guvernului German pentru reabilitarea prudentă a clădirilor istorice (program de asistenţă tehnică (GTZ) în valoare de 2,3 milioane euro aflat în implementare, asistenţă financiară (KfW) în curs de negociere);

· experienţa acumulată de specialiştii pregătiţi pe parcursul  implementării programului de reabilitare prudentă a centrului istoric al Sibiului va fi valorificată în Timişoara;

· există posibilitatea implicării unor companii importante din  Timişoara în proiectul de reabilitare prudentă a clădirilor istorice (ex. Fabrica de Bere);

· poziţia geografică favorabilă a oraşului, situarea acestuia la intersecţia diferitelor trasee turistice importante, determină o influenţa puternică economică, culturală, socială, multietnică a Timişoarei atât în zona de vest a României cât şi în Zona DKMT; 

· posibilă includere a cartierelor istorice din Timişoara într-un unui circuit  european al clădirilor istorice (baroc);
	· Legea finanţelor publice nu este corelată cu Legea privind protejarea monumentelor istorice; 

· nu există programe şi fonduri disponibile la administraţiile publice de la toate nivelurile;

· nu există experienţă în elaborarea documentaţiilor necesare pentru accesarea fondurilor structurale; elaborarea şi aprobarea programul cadrul este întârziată;

· se efectuează lucrări neadecvate de reabilitare a clădirilor istorice, ce produc modificarea caracterului iniţial al acesteia;

· imposibilitatea intervenţiei prin lucrări de reabilitare prudentă asupra unor clădiri istorice în lipsa acordului tuturor locatarilor imobilului;

· existenţa mai multor locatari cu veniturile mici, care nu pot fi creditaţi, fapt ce poate determina imposibilitatea efectuării de lucrări de reabilitare a unor imobile;

· nu sunt suficiente firme de construcţie care să aibă personal calificat în efectuarea lucrărilor de reabilitare prudentă, ceea ce poate determina încetinirea procesului de reabilitare, cu riscul imposibilităţii consumării în totalitate a fondurilor atrase;




În completarea studiului socio-economic, s-a efectuat în iulie 2006 un studiu asupra situaţiei actuale a fondului construit din viitoarele zone istorice prioritare.

Imaginea actuală evidenţiază şi mai mult necesitatea aplicării imediate a unor măsuri de reabilitare şi constituie baza pentru acţiunile viitoare şi pentru evaluarea ulterioară a rezultatelor obţinute.

Delimitarea teritorială însă nu este suficientă pentru a creşte capacitatea de acţiune şi management, sau disponibilitatea de a investi în cadrul acestor zone. În limitele teritoriale definite, se impune elaborarea şi aprobarea prin Hotărâri ale Consiliului Local a reglementărilor aferente necesare (vezi capitolul E).
În Timişoara, zonele istorice prioritare reprezintă o componentă centrală a conceptului integrat de măsuri. Cerinţele programelor de finanţare ale Uniunii Europene, impun, pe lângă identificarea zonelor istorice prioritare, includerea în cererea de finanţare şi a zonei de intervenţie extinse - spaţiu de referinţă pentru alte proiecte individuale importante, în apropierea şi cu impact asupra zonelor istorice prioritare. 
Acţiuni efectuate până în prezent în vederea elaborării conceptului integrat de măsuri 
Împreună cu reprezentanţi ai Primăriei Municipiului Timişoara şi ai diverşilor actori locali (ONG-uri, Biserici, ş.a.m.d.), a fost realizată elaborarea şi evaluarea conceptului integrat de măsuri, în mai multe faze, sub conducerea Centrului de Reabilitare Urbană Timişoara (CRUT):
1. Implicarea Primăriei Municipiului Timişoara (iulie 2006) 
Într-un prim pas s-a făcut inventarierea proiectelor existente, a ideilor noi de proiecte şi a datelor de care dispune Primăria Municipiului Timişoara.
A fost organizat un eveniment public de informare – în cadrul Primăriei Municipiului Timişoara
Funcţiile şi obiectivele conceptului integrat de măsuri au fost prezentate şi completate prin înaintarea unor noi idei de proiect în baza formularului „Fişă de proiect”. 

2. Participarea actorilor locali (august 2006) 
Diverşi actori locali importanţi, reprezentanţi ai diferitelor asociaţii/organizaţii şi instituţii au fost chestionaţi cu privire la activităţile şi ideile lor actuale, iar rezultatele chestionării au fost utilizate în elaborarea conceptului de măsuri.
A fost organizat un eveniment public de informare – cu participarea diverşilor actori locali şi reprezentanţi ai diferitelor asociaţii/organizaţii şi instituţii locale. 
Identic cu evenimentul public de informare din cadrul Primăriei Municipiului Timişoara, a urmat dezbaterea ideilor şi propunerilor colectate.  

3. Elaborarea conceptului, evaluarea acestuia şi pregătirea unui proiect de Hotărâre al Consiliului Local (septembrie – decembrie 2006)
În vederea elaborării strategiei de regenerare urbană în zonele istorice prioritare, prin decizie a Primarul Municipiului Timişoara a fost înfiinţată o Grupă de Lucru interdisciplinară, cu reprezentanţi ai Primăriei Municipiului Timişoara, ai Camerei de Comerţ Industrie şi Agricultură, ai CRUT, FALT, ai ONG-urilor şi ai Ordinului Arhitecţilor – Filiala Timiş.
Plecând de la propunerile de proiect colectate, în cadrul unor şedinţe regulate, grupa de lucru interdisciplinară a discutat obiectivele procesului de regenerare urbană şi a făcut recomandări în vederea parcurgerii paşilor următori necesari pentru elaborarea strategiei de regenerare urbană din zonele istorice prioritare. 
Sub coordonarea CRUT, grupa de lucru a finalizat delimitarea zonelor istorice prioritare, şi a zonei de intervenţie extinse, precum şi  listele cu proiectele prioritare aferente acestor zone. Ulterior, aceste documente au fost supuse aprobării Primarului Municipiului Timişoara.

Materialul aprobat a fost dezbătut public, urmând a fi suspus aprobării Consiliului Local al Municipiului Timişoara la începutul anului 2007. Hotărârea Consiliului Local al Municipiului Timişoara validează conceptul integrat de măsuri care va deveni, astfel, baza legală a acţiunilor viitoare ale administraţiei publice locale şi a elaborării cererilor de finanţare în cadrul programelor de finanţare iniţiate de Uniunea Europeană. 

Fiind componentă fixă a strategiei de regenerare urbană, această grupă de lucru va funcţiona în continuare în vederea emiterii de recomandări în procesul de implementare. 
Identificarea criteriilor de evaluare 

De regulă, numărul de măsuri şi idei de proiect necesare depăşesc simţitor posibilităţile de finanţare disponibile, astfel încât apare nevoia evaluării conţinutului şi prioritizării acestora cu ajutorul unor criterii de evaluare. 

Pentru evaluarea Conceptului integrat de măsuri pentru reabilitarea prudentă şi revitalizarea economică a cartierelor istorice din Timişoara au fost folosite două categorii de criterii: criterii generale de eligibilitate şi criterii specifice.
Criteriile de eligibilitate sunt în concordaţă cu direcţiile generale ale procesului de regenerare urbană în zonele prioritare şi evaluează următoarele aspecte: 

· Proiectele propuse trebuie să fie localizate în cadrul limitelor teritoriale definite;
· Proiectele propuse trebuie să fie de interes public şi să corespundă direcţiilor generale ale procesului de regenerare urbană;
· Proiectele propuse trebuie să aibe un caracter integrat;
· Proiectele propuse nu sunt finanţate şi prin alte programe (susţinere dublă).
Toate proiectele incluse în conceptul integrat de măsuri care au îndeplinit criteriile de eligibilitate au fost apoi prioritizate cu ajutorul criteriilor specifice. În ceea ce priveşte domeniul de acţiune „Dezvoltare urbană durabilă/Regenerare urbană“, cu ajutorul criteriilor specifice de evaluare au fost avute în vedere următoarele aspecte : 

Prioritate maximă

Conservarea patrimoniului cultural arhitectural, caracterul integrat al proiectului, efecte în zonele istorice prioritare definite. 

Prioritate medie 

Punerea în valoare a economiei locale, creşterea potenţialului concurenţial, punerea în valoare a spaţiilor publice, dezvoltarea culturii şi a turismului, îmbunătăţirea ofertelor de educaţie, de consiliere şi a ofertei de servicii sociale. 

Prioritate redusă (teme adiacente)

Participarea, sustenabilitate, ecologie / eficienţă energetică.
În final, se obţine o matrice de evaluare în conformitate cu criteriile utilizate, care permite o prioritizare a proiectelor, de conţinut  şi financiară. (vezi cap. E).  

Structuri partenere din zonele prioritare; relaţii publice 

O strategie de reabilitare unitară şi de succes presupune o strânsă relaţie cu actorii locali, „consumatorii finali“. Premisa conservării patrimoniului cultural istoric şi atenuării discrepanţelor sociale şi economice, este încluderea proiectelor sociale, culturare şi a celor de reabilitare urbană într-un concept integrat. Pentru un real succes, este de maximă importanţă măsura în care planul corespunde nevoilor actorilor  locali.  
Astfel, se impune iniţierea şi consolidarea parteneriatelor locale, pentru a obţine în final efectul dorit în cadrul procesului de regenerare urbană. 
Dezvoltarea urbană durabilă în Timişoara este supusă influenţei şi participării actorilor locali  pe diferite planuri: 

Influenţa politică 

Prin intermediul fracţiunilor, respectiv a grupurilor de cetăţeni, organizaţiilor/asociaţiilor, a consiliilor de cartier, ideile şi iniţiativele actorilor locali, precum şi cele ale a cetăţenilor, ajung la cunoştinţa autorităţilor publice locale.
Influenţa instituţională 
Prin înfiinţarea diverselor comitete/instituţii, sunt sprijinite diverse grupe de cetăţeni (de exemplu seniorii). Acelaşi lucru se întâmplă cu ONG-urile şi asociaţiile de locatari sau reprezentanţii acestora (FALT), care reprezintă interesele locuitorilor cartierelor în raport cu autorităţile publice locale. 
Influenţa instituţională 
Pe baza prevederilor legale, realizarea procedurilor de informare şi participare a actorilor locali, pe domenii specifice, a fost deja prevăzută şi va fi implementată prin intermediul Primăriei Municipiului Timişoara. 

Pentru dezvoltarea integrată şi de succes a zonelor istorice prioritare, acţiunile Primăriei Municipiului Timişoara trebuie să includă iniţierea, facilitarea şi coordonarea participării actorilor locali.
Următoarele activităţi trebuie iniţiate de Primăria Municipiului Timişoara şi susţinute activ:
· Consultanţă acordată actorilor locali pentru susţinerea activităţii lor;
· Concentrarea activităţilor separate (proiecte cu scopuri multiple);
· Moderarea procesului de participare;
· Asistenţa acordată pe parcursul implementării proiectelor iniţiate de actorii locali;
· Sprijin financiar şi consultanţă în implementarea proiectelor separate.
Modalitatea în care aceste aspecte pot fi implementate practic prin utilizarea diverselor instrumente şi metode, este următoarea: 

În cadrul activităţii de relaţiilor publice în zonele istorice prioritare, locuitorii vor fi informaţi prin comunicate de presă, flyere, pliante şi broşuri asupra activităţilor, ofertelor de consiliere şi a evenimentelor curente. De o deosebită importanţă este elaborarea informaţiilor speciale pentru fiecare zonă istorică prioritară (ştiri, buletine oficiale, etc.)
Un comitet al cetăţenilor „Dezvoltare urbană durabilă Timişoara“ poate reprezenta locuitorii la decizii importante în cadrul procesului de regenerare urbană. Acesta asigură echilibrul în raport cu Grupa de Lucru interdisciplinară „Regenerare urbană Timişoara“ . 
Forumuri regulate vor oferi, în cadrul unor prezentări publice, informaţii referitoare la proiectele aflate în derulare, progresul realizat, noi proiecte şi obiective avute în vedere, astfel încât opinia publică să fie în permanenţă informată cu privire la procesul de regenerare urbană. 
Sărbătorile fiecărui cartier - zona istorică prioritară invită o dată pe an toţi locuitorii oraşului în respectivul cartier, contribuind astfel la îmbunătăţirea imaginii acestuia, respectiv a percepţiei locuitorilor oraşului. Cu această ocazie asociaţiile, grupurile de iniţiativă, actorii locali din cartierul sărbătorit îşi prezintă activitatea. 
Intervenţii de mare amploare în construcţii vor fi însoţite de participarea cetăţenilor încă din faza de elaborare a proiectului. Prin includerea timpurie a acestora, ideile şi dorinţele locuitorilor pot fi ascultate, verificate şi luate în considerare, ceea ce va determina o acceptabilitate ridicată şi rezultate pozitive. 
Resurse financiare disponibile pentru promovarea măsurilor de mică anvergură la nivelul fiecărei zone istorice prioritare
Prin utilizarea instrumentelor menţionate este sprijinită „legătura“ locuitorilor cu cartierul în care locuiesc, aceast fapt impulsionând angajamentul social. Aceste aspecte vor câştiga în importanţă în timp, astfel încât, pe lângă instrumentele de participare şi informare descrise mai sus, va putea fi luată în considerare posibilitatea înfiinţării unui fond cu resurse financiare disponibile pentru promovarea măsurilor de mică anvergură la nivelul fiecărei zone istorice prioritare. 
Din acest fond vor putea fi finanţate, pe termen scurt şi totalmente nebirocratic, proiecte mici, fără costuri ulterioare. Proiectele trebuie să aibe cu precădere rolul de a stimula potenţialul de autoajutorare şi participare a celor care locuiesc şi/sau îşi desfăşoară activitatea profesională în zonele istorice prioritare. 

Pentru o distribuire raţională a acestui fond, ar fi oportună constituirea de mici comitete în cartierele menţionate, comitete constituite în mare parte din cetăţeni interesaţi, reprezentanţi ai asociaţiilor de locatari, precum şi câte un reprezentant al Primăriei Municipiului Timişoara şi al CRUT. Acestea se vor întruni cel puţin trimestrial şi vor aproba solicitările de finanţare depuse. În cazul unui consens, se va încheia un acord de finanţare între solicitant şi comitet, pe baza căruia sumele aferente vor fi plătite la prezentarea facturii. 
C

Caracteristicile zonelor prioritare Cetate, Iosefin şi Fabric
Amplasarea prioritară pe harta oraşului şi delimitarea teritorială a zonelor istorice prioritare
Prevederile conceptului integrat de măsuri se concentrează asupra celor trei cartiere istorice centrale din Timişoara, incluzând şi proiecte individuale importante în zona de intervenţie extinsă, care înconjoară cartierele istorice Cetate, Iosefin şi Fabric şi care foloseşte ca şi spaţiu de referinţă pentru întocmirea de cereri de finanţare în cadrul programelor Uniunii Europene. 

În completarea zonelor prioritare, zona de intervenţie extinsă cuprinde şi canalul Bega, ca element de legătură şi punct individual concret de intervenţie. Începând cu anul 2007 se prevede demararea proiectului de reabilitare a Canalului Bega. Va avea loc o epurare secvenţială a canalului concomitent cu îmbunătăţirea calităţii apei. 
În strategia de regenerare urbană au fost prevăzute măsuri vizând amenajarea malurile, ce vor avea pe viitor o funcţie principală ca zonă de agrement şi recreere. 
Zona de intervenţie extinsă cuprinde şi alte obiective izolate, cum ar fi uzina de apă, vechea staţie de epurare a apelor uzate, clădiri triunghi de imobile B-dul Tache Ionescu etc, a căror dezvoltare, complementară zonelor istorice prioritare, este deosebit de importantă pentru strategia de regenerare urbană. 
Zonele istorice prioritare se află în interiorul municipiului Timişoara, în partea centrală a acestuia. Caracteristica lor comună este procentul ridicat de clădiri istorice de valoare. În timp ce în zona istorică prioritară Cetate promovarea turismului şi a economiei este un obiectiv central, în cartierele Iosefin şi Fabric sunt necesare intervenţii urgente pentru conservarea clădirilor şi punerea în valoare a spaţiului public, în vederea îmbunătăţirii condiţiilor de viaţă a locuitorilor, precum şi îmbunătăţirea ofertei de educaţie, a ofertei de servicii sociale şi a ofertei culturale. 
În scopul concentrării şi utilizării eficiente a mijloacelor financiare disponibile, în cele trei zone istorice prioritare au fost identificate puncte concrete de intervenţie, care întegrează mai multe tipuri de măsuri, din punct de vedere al locaţiei şi al conţinutului. 
Inventarierea caracteristicilor zonelor istorice prioritare Cetate, Iosefin şi Fabric
Identificarea concretă a măsurilor derivă din analiza situaţiei existente a fiecărei zone istorice prioritare făcută pe următoarele domenii de acţiune: „Calitatea spaţiului urban”, „Economie”, precum şi „Cultură, Turism şi Social”. O atenţie specială este acordată temelor „structura locuitorilor“ şi „starea clădirii“. Ultimele două aspecte menţionate au fost analizate în Studiile socio-economic şi arhitectural efectuate în luna ianuarie 2005 pentru cele trei cartiere istorice Cetate, Iosefin şi Fabric, în colaborare cu Facultatea de Arhitectură (Universitatea Politehnică) şi Facultatea de Sociologie (Universitatea Politehnică). 
Rezultatele studiului socio-economic reprezintă baza enunţurilor privitoare la situaţia socio-economică a locuitorilor precum şi la starea fondului construit din cartierele examinate. 
Sinteza rezultatelor privind situaţia socio-economică a cartierelor examinate 
· în cele trei cartiere locuieşte jumătate din populaţia oraşului;
· 80% din locuitori au o legătură strânsă cu clădirile lor şi doresc să locuiască în continuare acolo;
· 80% din gospodării sunt foarte interesate de o reabilitare a clădirii lor, atâta timp cât este posibilă obţinerea unui sprijin financiar din partea autorităţilor;
· în medie, într-o casă se află 13,6 gospodării; 
· 2,8 persoane locuiesc în medie într-o gospodărie;
· 70% din locuitori locuiesc în locuinţă proprietate personală ;
· 66% din proprietari sunt organizaţi în asociaţii de proprietari;
· > 70% din gospodării dispun de un venit lunar de maxim 250 EUR, 50% a locuitorilor cartierului nu dispun de un venit propriu (copii, bătrâni, şomeri).
Sinteza rezultatelor privind starea tehnică a construcţiilor în cartierelor examinate 
· < 10% din construcţiile istorice sunt reabilitate sau reabilitate parţial; mai mult de 50% din clădirile reabilitate prezintă deficiente de construcţie sau amenajare;
· > 50% din clădirile istorice sunt degradate sau în stare avansată de degradare;
· > 66% din toate faţadele clădirilor sunt degradate sau în stare avansată de degradare;
· > 33% din acoperişuri sunt degradate sau în stare avansată de degradare;
· 85% din totalitatea construcţiilor prezintă igrasie medie sau severă;
· 80% din suprafaţa utilă a clădirilor este utilizată ca spaţiu destinat locuinţelor.
În completarea studiului socio-economic, în luna iulie 2006 a fost făcută inventarierea stării fondului construit din zonele istorice prioritare. Cu acest prilej, pe lângă starea exterioară a clădirii, a fost observată în special utilizarea de materiale necorespunzătoare (ex. PVC) şi existenţa unor elemente nepotrivite (ex. instalaţii satelit, reclame supradimensionate etc).
Analiza situaţiei existente relevă necesarul de intervenţie şi constituie baza pentru reglementări ulterioare, urmată de evaluarea rezultatelor obţinute şi a impactului în zonele istorice prioritare (monitorizare).
Zona istorică prioritară Cetate – dezvoltarea turismului – consolidarea economiei  

Zona istorică prioritară Cetate cuprinde centrul istoric al oraşului Timişoara. Monumente istorice de excepţie, biserici impozante şi o ofertă culturală variată caracterizează cartierul în care promovarea turismului va fi o sarcină importantă, odată cu reabilitarea clădirilor istorice.

Piaţa 700 situată în imediata apropiere, oferă mărfuri eterogene, asigurând totodată aprovizionare locuitorilor cartierului cu legume proaspete. 
În acest context se impune păstrarea funcţiunii locative pentru populaţia rezidentă din Cetate, în special în condiţiile exploziei preţurilor la chirii în centrul oraşului, chirii care pot fi suportate mai uşor de către oamenii de afaceri cu putere financiară mare. 
DOMENIUL DE ACŢIUNE  „CALITATEA SPAŢIULUI URBAN”

Conservarea patrimoniului cultural arhitectural 
Centrul oraşului Timişoara se caracterizează prin construcţii civile istorice de mari dimensiuni. Cea mai mare parte a clădirilor sunt deteriorate. Influenţa investitorilor vest-europeni este însă vizibilă, iar pe viitor sunt aşteptate activităţi de construcţie şi reabilitare sporite din partea acestora. Aceste activităţi se vor concretiza, probabil, în lucrări de reabilitare ale spaţiilor interioare şi, din păcate, doar în mică măsură în lucrări de reabilitare ale faţadelor.
Cu ajutorul ofertei de consiliere gratuite a CRUT pentru proprietari, se vor executa lucrări de reabilitare prudentă corecte şi, în acest fel, potenţialul de conservare a patrimoniului cultural arhitectural local de va creşte. 
Spaţiu public
În Centrul oraşului există în momentul de faţă mai multe pieţe amenajate (de exemplu Piaţa Victoriei), percepute pozitiv de populaţie şi turişti. Potenţialul de dezvoltare însă nu este nici pe departe epuizat, deoarece există o multitudine de pieţe şi spaţii publice neamenajate sau greşit utilizate (de exemplu trecerea dintre strada Alba Iulia şi Piaţa Libertăţii, Piaţa Sf. Gheorghe, etc). Printr-un proces de refuncţionare, multe din spaţiile publice din centru oraşului pot să-şi sporească atractivitatea. 

Parcurile publice şi zonele verzi acoperă o suprafaţă destul de mare în centrul oraşului. Necesitatea de intervenţie se referă în special la dotările cu mobilier urban şi amenajarea spaţiilor de joacă şi agrement. 

Amenajarea Canalului Bega poate avea în viitor un rol în dezvoltarea zonei prioritare Cetate. Măsuri legate de îmbunătăţirea mediului înconjurător, amenajarea spaţiilor verzi pentru petrecerea timpului liber, gastronomie şi turism de-a lungul Canalului Bega în proximitatea zonei istorice prioritare Cetate, vor avea efecte pozitive asupra acesteia. 
Străzile şi drumurile reprezintă un alt important domeniu de acţiune. Momentan, nivelul circulaţiei este ridicat şi accesibilitatea pietonilor este redusă (de exemplu Strada Vasile Alecsandri). Cu ajutorul unui concept integrat de circulaţie pentru centrul oraşului, care are în vedere decongestionarea zonei centrale, situaţia dată ar putea fi îmbunătăţită simţitor, întreaga zonă putând deveni mult mai atractivă, în special pentru pietoni.  
Circulaţie / Infrastructura tehnică
Circulaţia s-a dezvoltat exponenţial în ultimii ani şi îmbracă forme care, în special în Cetate, afectează negativ calitatea spaţiilor publice (de exemplu Zona Piaţa Unirii). Este absolut necesară, aplicarea imediată de măsuri de decongestionare, precum şi de creştere a atractivităţii şi de dezvoltarea a ofertei de transport în comun, pentru a evita blocarea circulaţiei.

Pe lângă reorganizarea circulaţiei, traficul staţionar constituie o problemă importantă. Utilizarea defectuoasă a multor pieţe şi spaţii publice este cauzată de presiunea deosebită exercitată de traficul staţionar în centrul oraşului (de exemplu zona de intrare la Muzeul Banatului). Un concept corect de circulaţie trebuie să includă soluţii de parcare viabile, luând în considerare sursa şi destinaţia circulaţiei, precum şi necesarul real în acest sens.  
În ultimii ani au fost derulate lucrări radicale de reparaţii şi modernizare a străzilor, respectiv a infrastructurii de transport (linii de tramvai). Mai există, însă, necesitate de intervenţie în toate domeniile infrastructurii tehnice. Noi măsuri de modernizare şi reparaţii vor fi pregătite şi aplicate în concordanţă cu nevoile de reparare a străzilor.
DOMENIUL DE ACŢIUNE  „ECONOMIE” 

Dezvoltarea străzilor comerciale / Promovarea IMM-urilor  
O atenţie deosebită este acordată dezvoltării turismului. Este necesară dezvoltarea unei strategii de promovare a turismului şi a unei strategii de marketing a municipiului. Pe lângă o bună strategie de piaţă, extinderea ofertelor turistice (biciclete de oraş, tururi ale oraşului sau tururi ale cartierelor, închiriere de bărci, organizarea de evenimente etc.) reprezintă un potenţial important pentru dezvoltarea zonei Cetate şi pentru creşterea puterii ei economice. Având în vedere dinamica economiei locale şi relaţiile economice existente, pe lângă promovarea turismului este oportună punerea în valoare a poziţiei Timişoarei ca important centru economic şi de congrese. 
În ceea ce priveşte ofertele comerciale şi de prestări servicii, situaţia momentană este echilibrată. Pentru menţinerea potenţialului concurenţial în raport cu alte zone, sunt prevăzute măsuri vizând diversificarea ofertei de mărfuri şi servicii, inclusiv oferta gastronomică, menţinerea chiriilor la un nivel suportabil, precum şi sprijinirea întreprinzătorilor mici şi mijlocii, o mai bună organizare a micilor comercianţi.  
Măsuri de calificare, training şi instruire 

Sprijinirea afacerilor mici şi mijlocii include şi oferte de calificare şi instruire pentru comercianţi şi mici întreprinzători. Cu ajutorul unor oferte de training diferenţiate pot fi depăşite deficienţele care împiedică derularea cu succes a micilor afaceri, cele care conferă dinamism şi flexibilitate economiei locale şi care asigură dezvoltarea economică durabilă a zonei centrale a oraşului Timişoara. 
DOMENIUL DE ACŢIUNE  „CULTURĂ, TURISM ŞI SOCIAL”
Turismul şi cultura 
Zona prioritară Cetate are o ofertă culturală atractivă prezentată de principalele instituţii de cultură: operă, cele trei teatre (român, german, maghiara), filarmonica, cinematografe, galerii de artă şi săli de expoziţii. Spectacole în aer liber, concerte, festivaluri precum şi programele culturale organizate în cluburi şi discoteci oferă posibilităţi numeroase pentru tineri. Măsurile prevăzute în cadrul acestui domeniu de acţiune au ca obiectiv este păstrarea şi extinderea ofertelor existente pentru atragerea unui număr cât mai mare de turişti. 

Social şi învăţământ
În domeniul social un obiectiv important este menţinerea locuitorilor rezidenţi în zona prioritară. În acest sens sunt necesare intervenţii pentru îmbunătăţirea ofertei de consiliere şi asistenţă socială , care este susţinută în momentul de faţă în mare parte de ONG-uri şi asociaţii private. 

Cu peste 50.000 de studenţi, Timişoara se bucură de o bună reputaţie printre centrele universitare din România, fiind centru universitar de excelenţă. Acest avantaj trebuie păstrat şi dezvoltat. O extindere a paletei de oferte ar trebui să includă educaţia şi consilierea, în vederea îmbunătăţirii continue a nivelului de instruire a tuturor grupelor de populaţie. 
Obiective de dezvoltare sintetizate / domenii cheie de intervenţie 
în zona istorică prioritară Cetate
· Dezvoltarea turismului;
· Reducerea traficului şi realizarea conceptului privind organizarea parcărilor;

· Punerea în valoare şi dezvoltarea spaţiilor publice;
· Amplificarea funcţiei de centru economic şi de congrese;
· Creşterea capacităţii concurenţiale a zonei centrale în comparaţie cu marginea oraşului şi investiţiile tip „Green Field“;
· Menţinerea funcţiei locative în imobilele din centru. 

Zona prioritară Iosefin – păstrarea monumentelor istorice – îmbunătăţirea calităţii condiţiilor de locuit

Cartierul Iosefin reprezintă limita de sud-vest a centrului oraşului şi este legat de cartierul Cetate prin două poduri. În special în zonele situate de-a lungul canalului Bega există posibilitatea de îmbunătăţire a condiţiilor de locuit. Două artere comerciale importante şi o piaţă agroalimentară mare asigură aprovizionarea locală imediată. Păstrarea clădirilor şi/sau ansamblurilor de clădiri cu valoare arhitecturală mare, îmbunătăţirea condiţiilor de viaţă, precum şi multiplicarea ofertelor de servicii sociale, reprezintă sarcini de bază în această zonă istorică prioritară. În acest sens trebuie acordată o atenţie deosebită ofertelor de educaţie şi consiliere deja existente. Având în vedere că cea mai mare parte a locuitorilor actuali dispun de mijloace financiare reduse, insuficiente pentru reabilitarea clădirilor în care locuiesc, o sarcină importantă este prevenirea mutării în masă a populaţiei rezidente şi ocuparea spaţiilor de către investitori naţionali şi internaţionali, care dispun de o putere financiară semnificativă. 
DOMENIUL DE ACŢIUNE  „CALITATEA SPAŢIULUI URBAN”

Conservarea patrimoniului cultural arhitectural
Cartierul Iosefin este caracterizat de ansambluri de clădiri înşiruite. O perioadă lungă fără măsuri de reabilitare a acestor clădiri este motivul pentru care cele mai multe sunt deteriorate. Ocuparea completă a spaţiilor de locuit se datorează pe de o parte procentului mare de locatari proprietari de locuinţe, numărului redus de spaţiilor de locuit disponibile şi pe de altă parte aprecierii pozitive a zone. La fel de mare este şi interesul privind reabilitarea clădirilor, fapt ce constituie o adevărată provocare, având în vedere veniturile reduse ale fiecărei gospodării. 
Unii proprietari de case şi locuinţe au investit deja în anii trecuţi în conservarea proprietăţilor lor, dar din păcate doar în puţine cazuri măsurile de reabilitare au fost conforme cu normele specifice referitoare la reabilitarea clădirilor istorice/monumente. Pentru a elimina acest fenomen este necesară identificarea clădirilor izolate potrivite pentru realizarea de măsuri demonstrative. Printr-o reabilitare exemplară şi în conformitate cu legislaţia privitoare la monumente a diverselor obiective, este de preferat evitarea utilizării materialelor necorespunzătoare precum PVC sau aluminiu la repararea faţadelor şi a tâmplăriei. 
Ca şi în cazul cartierului Cetate, o ofertă de consultanţă gratuită adresată proprietarilor de imobile, respectiv locuinţe, va contribui la sensibilizarea locatarilor pentru păstrarea patrimoniului cultural şi va veni în sprijinul procesului de reabilitare prudentă a clădirilor istorice. O atenţie deosebită, în cazul Cartierului Iosefin se va acorda  păstrării curţilor interioare private, şi deschiderii acestora spre spaţiul public. 
Spaţiul public 
Cartierul prezintă o succesiune de pieţe care au fost parţial recent amenajate. Potenţialul acestora nu a fost epuizat, însă, nici pe departe. De exemplu, zona din apropierea bisericii ortodoxe, Piaţa Mocioni, apare ca un amalgam dezorganizat care, în urma unei amenajări corespunzătoare, ar putea câştiga foarte mult în atractivitate, putând atrage în viitor investiţii private în reabilitarea clădirilor. 
Zone verzi ale oraşului Timişoara cu cel mai mare potenţial se află de-a lungul canalului Bega, care apare ca o bandă albastru-verde ce delimitează cartierul în partea sa nordică. Momentan, o mare parte a acestui spaţiu verde este ocupat cu terenuri de sport neutilizate, fiind neaccesibil publicului. Revitalizarea şi punerea în valoare a acestei zone constituie principalul domeniu de intervenţie în vederea creşterii porţiunilor de spaţiu verde. Acest spaţiu este de mare interes pentru asociaţiile locale, care sunt interesate de folosirea şi întreţinerea acestor zone verzi. 
Starea generală a străzilor şi a drumurilor existente în cartier este în mare parte mulţumitoare. Străzile riverane au arbori plantaţi pe margini şi în acest sens este nevoie doar de mici intervenţii de întreţinere. Arterele principale din cartier au fost complet refăcute în ultimii ani. Din păcate însă, aceste intervenţii nu a fost suficiente pentru îmbunătăţirea calităţii zonei .
Circulaţie / Infrastructura tehnică 
Circulaţia se intensifică în mod semnificativ şi în zonele locuite, impunându-se astfel identificarea de noi soluţii în acest sens. O mare parte din străzile laterale existente sunt amenajate cu pomi şi mici grădini frontale. În aceste cazuri intervenţia necesară este numai punctuală. În ceea ce priveşte traficul staţionar, se impune, pe termen mediu, elaborarea unor soluţii viabile, fără afectarea spaţiilor verzi din curţile interioare. 

Arterele principale, inclusiv liniile de tramvai, au fost modernizate de curând. Organizarea zonei a contribuit doar în mod limitat la valorificarea dorită a spaţiului, datorită împărţirii funcţionale nediferenţiate pe tipuri de trafic. Această zonă necesită intervenţie pentru corectarea erorilor de planificare a zonei, precum spre exemplu locurile perpendiculare de parcare prea scurte. 

Nu este pe deplin clarificată nici utilizarea şi amplasarea autogării. Din cauza slabelor legături la zonele circulate, amplasamentul actual este foarte nepotrivit. Posibilitatea de mutare a acesteia intr-o perioadă medie de timp, combinată cu mutarea pieţei aflate şi în imediata sa apropiere şi reamenajarea străzii Văcărescu trebuie avute în vedere ca măsuri de regenerare urbană necesare.
În ceea ce priveşte investiţiile planificate ale diverşilor furnizori de infrastructură tehnică, nu există informaţii detaliate până în momentul de faţă. O dată cu modernizarea tramvaielor a fost reînnoită majoritatea infrastructurii tehnice specifice. Alte măsuri vor fi luate în raport cu măsurile suplimentare de reparare a străzilor în Iosefin. 
DOMENIUL DE ACŢIUNE  „ECONOMIE” 

Dezvoltarea străzilor comerciale / Promovarea IMM-urilor 

Iosefin este o zonă de locuinţe clasică. Aprovizionarea acestui cartier se face prin cele două artere comerciale principale Regele Carol I şi Bulevardul 16 Decembrie  1989. Existenţa unor spaţii comerciale abandonate demonstrează necesitatea de intervenţie. Obiectivul principal este sprijinirea dezvoltării afacerilor mici şi mijlocii existente, dar şi impulsionarea start up –urilor, în vederea asigurării aprovizionării zonale. 
Piaţa agroalimentară din Iosefin este un alt centru comercial important din acest cartier. Pe lângă legume şi fructe se comercializează şi flori, obiecte casnice, textile, diverse produse culinare, băuturi, etc. În momentul de faţă, piaţa este un amalgam dezorganizat cu deficienţe funcţionale şi viziuale. Cu ajutorul unei reorganizări spaţiale se va putea remedia această situaţie, iar acest spaţiu public va fi pus în valoare. 
Măsuri de calificare, training şi instruire 

Pe lângă sprijinul financiar, o importanţă deosebită o are calificarea şi instruirea continuă a întreprinzătorilor independenţi mici şi mijlocii în vederea creşterii spiritului antreprenorial şi al asigurării unei oferte cât mai diversificate. 

DOMENIUL DE ACŢIUNE  „CULTURĂ, TURISM ŞI SOCIAL”

Turismul şi cultura 

Cartierul are a ofertă culturală proprie (casa municipală de cultură, cinematografe, teatrul de păpuşi, cluburi) dar are acces facil şi la oferta culturală din zona Cetate datorită apropierii spaţiale de aceasta şi de structurile omogene de utilizatori ai acestei oferte. Impulsurile sunt declanşate de campusurile universitare din apropiere, concentrate în cartierul Elisabetin şi care oferă un program de activităţi pentru tineret, deschis şi variat.
Prin amenajarea malului Canalului Bega şi prin consolidarea arterei comerciale principale, cartierul  se va dezvolta ca o extensie/completare a zonei centrale a oraşului.   

Dezvoltarea turismului ocupă doar un rol secundar. Potenţialul turistic al acestei zone poate fi valorizat prin amenajarea malurilor Canalului Bega, şi/sau prin în organizarea unor tururi istorice.

Domeniul social, învăţământ, sport şi agrement 
În ceea ce priveşte asistenţa socială, există un necesar concret de intervenţie, în special pentru combaterea sărăciei, îmbunătăţirea ofertei de educaţie şi de consiliere. Mulţi dintre locuitorii vârstnici au nevoie de sprijin pentru a-şi păstra un nivel de trai decent. În acest sens abundă solicitările. Proiectele iniţiale ale ONG-ului „1989“ sunt foarte solicitate şi nu pot să acopere necesităţile. Această caracteristică se răsfrânge şi asupra ofertelor de asistenţă socială şi consiliere, unde necesitatea de intervenţie este urgentă, mai ales în ceea ce priveşte problematica copiilor străzii şi a persoanelor fără locuinţă. 
Un alt domeniu de intervenţie este acela al educaţiei copiilor, dar şi a adulţilor. Asigurarea unei oferte şcolare suficiente este la fel de importantă ca şi dezvoltarea de cursuri de calificare/recalificare pentru adulţi, în vederea obţinerii ulterioare de locuri de muncă.
Pe malul Canalului Bega situat în zona Iosefin existe în prezent terenuri de sport şi zone de agrement nefolosite, cu accesibilitate limitată. În contrapartidă există un deficit accentuat de spaţii verzi publice şi zone de agrement, astfel încât revitalizarea acestor spaţii are o importanţă deosebită pentru întregul cartier. 

Obiective de dezvoltare sintetizate / domenii cheie de intervenţie
 în zona istorică prioritară Iosefin

· Conservarea patrimoniului cultural arhitectural;
· Îmbunătăţirea calităţii vieţii locuitorilor;
· Deschiderea accesului spre Canalul Bega;
· Punerea în valoare a spaţiului public;
· Îmbunătăţirea aprovizionării cartierului.
Zona prioritară Fabric – promovarea stabilităţii sociale – păstrarea identităţii 

Cartierul Fabric se află la est de centrul oraşului şi este delimitat de acesta prin Canalul Bega. După cum sugerează şi numele lui, este vorba de un vechi cartier industrial. Accesul în cartier este asigurat prin două artere principale, cartierul prezintă o succesiune interesantă de pieţe publice, care au fost parţial reabilitate până în prezent. Totuşi, şi în această zonă necesarul investiţional în vederea conservării obiectivelor istorice este enorm, momentan gradul de deteriorare al clădirilor fiind foarte ridicat. Diferenţa faţă de cartierele prezentate anterior este aceea că în acest cartier abundă problemele sociale, care îşi au rădăcina în structura grupelor de populaţie (majoritar foarte săracă). Îmbunătăţirea situaţiei sociale combinată cu reabilitarea clădirilor reprezintă obiectivul central pentru această zonă. 
Un rol important îl joacă o mică zonă de locuinţe la sud de Fabrica de Bere, ce necesită măsuri re restructurare urbană. Întreaga zonă este în regres care nu priveşte numai clădirile istorice, ci în special infrastructura tehnică, calitatea străzilor, sărăcia fiind evidentă. Având în vedere complexitatea acestei probleme, se impune elaborarea unei modalităţi speciale de abordare. 
DOMENIUL DE ACŢIUNE  „CALITATEA SPAŢIULUI URBAN”

Conservarea patrimoniului cultural arhitectural 
Clădirile istorice existente în cartierul Fabric se caracterizează prin eterogenitate. În zona pieţelor mari şi de-a lungul arterelor principale Ştefan cel Mare şi Strada Dacilor, predomină clădirile istorice cu mai multe nivele, în timp ce străzile laterale au clădiri modeste, cu număr mic de nivele. Tipicul zonei este potrivit pentru locuinţe de familie transmise din generaţie în generaţie. 
Stilul de construcţie are avantajul că, datorită suprafeţei reduse, clădirile conţin un număr redus de apartamente şi deci puţini proprietari. Pe de altă parte, o mare parte a acestor clădiri sunt foarte degradate, printre altele şi din cauza calităţii construcţiilor iniţiale (este vorba de un vechi cartier de muncitori). Prin urmare, în unele cazuri nu va putea fi evitată demolarea. Pe lângă starea clădirilor, o provocare deosebită o prezintă cadrul socio-economic. În Fabric locuiesc în cea mai mare parte familii nevoiaşe cu venituri sub medie, care dispun de mijloace financiare limitate pentru recondiţionarea locuinţelor lor. Există însă disponibilitatea de participare individuală la efectuarea lucrărilor. Întrucât lucrările de reparaţii curente s-au făcut utilizând materiale de construcţii neadecvate pentru clădirile istorice, este necesară în primul rând o sensibilizare a populaţiei prin măsuri de informare şi consiliere activă, urmate apoi de acţiuni demonstrative de reabilitare prudentă, în special în zona pieţelor importante. 
Spaţiul public 
Cartierul istoric prioritar Fabric se caracterizează prin două pieţe publice centrale - Traian şi Romanilor, care pot constitui un potenţial considerabil de dezvoltare pentru întreaga zonă. Ambele pieţe au fost recent modernizate. Totuşi, Piaţa Traian prezintă în continuare deficienţe funcţionale şi de structură, care necesită o intervenţie pe termen mediu. 

Piaţa Romanilor prezintă, în special în zona bisericii, un potenţial semnificativ de dezvoltare în timp ce zona frontală a acesteia a fost recent restructurată sub forma unei pieţe. 

Pe lângă acestea, cartierul prezintă şi alte spaţii publice (Piaţa Rareş, Piaţa A. Vlaicu, Piaţa Sterca-Sulutiu), care până în prezent nu au fost amenajate, dar care dispun de un potenţial ridicat de valorificare a spaţiului public. 
Zona protejată a Parcului Poporului reprezintă intrarea de vest a cartierului şi asigură spaţiul verde public necesar acestei zone. De-a lungul Canalului Bega se întinde, ca şi în celelalte zone istorice prioritare, un areal cu potenţial deosebit pentru dezvoltarea unei zone de mal atractive, cu oferte sportive, de agrement şi recreere. 
Starea drumurilor şi străzilor este eterogenă. În general există foarte puţine zone verzi amenajate. În consecinţă, calitatea spaţiului public lasă de dorit. În special starea dezolantă a spaţiilor verzi în această zonă extrem de săracă ar trebui urgent remediată, printre altele şi ca protecţie ecologică în condiţiile intensificării circulaţiei. 

Circulaţie  / Infrastructură tehnică 
În ceea ce priveşte circulaţia motorizată, cartierul prezintă probleme în creştere. O mare parte a străzilor laterale necesită amenajare şi modernizare. În acest sens, pe lângă îmbunătăţirea circulaţiei vehiculare, este necesară intervenţia pentru facilitarea circulaţiei nemotorizate (pietoni, biciclişti). 
Pentru organizarea traficului staţionar sunt disponibile mai multe locuri în vederea construirii unor parcări organizate. În baza unui plan general trebuie evidenţiat în primul rând necesarul de intervenţie, acesta urmând să fie integrat într-un plan de acţiune. Un punct de intervenţie foarte important al acestei zone este organizarea zonei Fabricii de Bere, caracterizată printr-un amalgam difuz de construcţii vechi, cu necesar de intervenţie.
Şi în privinţa infrastructurii tehnice se evidenţiază necesitatea intervenţiei. Trebuie realizată cât mai repede reabilitarea  infrastructurii tehnico-edilitare, în corelare cu măsurile vizând reorganizarea şi modernizarea străzilor. 
DOMENIUL DE ACŢIUNE  „ECONOMIE” 

Dezvoltarea străzilor comerciale / Promovarea IMM-urilor
În ceea ce priveşte centrele economice, cartierul prezintă o imagine eterogenă. O mare parte a fabricilor de altă dată mai funcţionează. Cel mai important angajator din zonă este Fabrica de Bere Timişoreana. Alţi agenţi comerciali importanţi sunt Piaţa Badea Cârţan şi uzina electrică. 

Aprovizionarea locală a cartierului se desfăşoară momentan în zona arterelor principale de circulaţie: Strada Dacilor şi strada 3 August 1919, precum şi prin intermediul pieţelor agroalimentare. Numeroasele spaţii comerciale abandonate şi, ca urmare lipsa lucrărilor de întreţinere a parterelor construcţiilor au determinat deja deteriorarea parţială a acestora. În acest sens apare aici necesitatea de intervenţie imediată în sensul revitalizării micilor afaceri în vederea împiedicării deteriorării complete. Deschiderea unui centru comercial de tip Mall în locul vechiului abator va ridica probleme serioase micilor comercianţi şi întreprinzători independenţi. 
Măsuri de calificare, training şi instruire 

Măsurile privind calificarea/recalificarea micilor întreprinzători independenţi, vizând dezvoltarea spiritului antreprenorial joacă un rol important şi în Fabric, în special în vederea dezvoltării străzilor comerciale şi a facilitării aprovizionării zonale.  
DOMENIUL DE ACŢIUNE  „CULTURĂ, TURISM ŞI SOCIAL”

Turismul şi cultura 

Cartierul  nu prezintă în momentul de faţă o ofertă culturală publică semnificativă. O excepţie este reprezentată de Fabrica de Bere, a cărei localizare şi ofertă de agrement se bucură de un succes deosebit. 

Prin redeschiderea circulaţiei pietonale de-a lungul Canalului Bega şi amenajarea malurilor se poate spori oferta de agrement a cartierului. Prin organizarea unor evenimente culturale în cartier (ex. zilele Cartierului Fabric) atractivitatea acestuia pentru locuitării săi va spori.
Sub aspect turistic, cartierul Fabric nu prezintă puncte de atracţie deosebite cu excepţia unor clădiri individuale şi a unor biserici marcante. Revitalizarea pieţelor publice ca zone comerciale, precum şi sporirea ofertei de agrement (prin punerea în valoare a malurilor Canalului Bega) poate exercita pe viitor o influenţă pozitivă, fiind o invitaţie interesantă pentru vizitatorii oraşului la un tur al cartierului istoric, cu specificul său aparte. 

Domeniul social, învăţământ, sport şi agrement

În ceea ce priveşte asistenţa socială, necesarul de intervenţie se concentrează în special pe măsuri vizând combaterea sărăciei şi consilierea. 
Un alt domeniu de intervenţie este reprezentat de instruirea copiilor şi a adulţilor. Asigurarea unei oferte de educaţie suficiente precum şi asigurarea accesului la educaţie a tuturor copiilor este la fel de importantă ca şi dezvoltarea de cursuri de instruire/calificare/recalificare pentru adulţi în vederea obţinerii ulterioare de locuri de muncă.
Obiective de dezvoltare sintetizate / domenii cheie de intervenţie
în zona istorică prioritară Fabric

· Îmbunătăţirea calităţii vieţii locuitorilor;
· Crearea echilibrului social;
· Conservarea diversităţii şi a individualităţii;
· Deschiderea accesului spre Canalul Bega;
· Punerea în valoare a spaţiilor publice.
D 
Program de acţiune şi măsuri
Privire de ansamblu asupra măsurilor
Următoarea privire de ansamblu cuprinde ideile şi propunerile de proiect, care au fost formulate de reprezentanţii Primăriei Municipiului Timişoara şi de principalii actori locali (asociaţii/organizaţii, instituţii, biserici şi consilii de cartier). 

În baza criteriilor de eligibilitate definite şi având în vedere obiectivele cheie ale conceptului de reabilitare prudentă în Timişoara, precum şi direcţiile generale ale Uniunii Europene, a avut loc o primă verificare a ideilor colectate. Peste 90% din propunerile de proiect au îndeplinit criteriile de eligibilitate. Astfel, acestea rămân în baza de date, devenind componente ale conceptului integrat de măsuri al Municipiului Timişoara. 
Măsurile corespunzătoare fiecărei zone istorice prioritare, sunt  în puncte cheie de intervenţie. S-a făcut prioritizarea acestora pe baza criteriilor speciale şi au fost identificate mijloacele financiare disponibile în vederea implementării măsurilor stabilite.
Prioritate mare o au măsurile de conservare a imobilelor din patrimoniului cultural arhitectural. Nu se poate face o ierarhizare a clădirilor, datorită structurii eterogene a locatarilor si a intenţiilor diferite ale acestora. De aceea este important ca, în cadrul conceptului integrat de măsuri, să fie marcate cu prioritate ansamblurile semnificative de clădiri. 

Pentru a asigura o bună demarare a proiectului, se recomandă ca pe lângă măsurile asiguratorii de conservare a patrimoniului cultural arhitectural, să fie implementate şi măsuri vizând crearea identităţii fiecărui cartier / zonă istorică prioritară. 
Zonei prioritare Cetate i se atribuie un rol important în promovarea turismului.
Elaborarea unui concept de circulaţie integrat, elaborarea unor proiecte în domeniul  circulaţiei vehiculare, pietonale şi al transportului în comun,  precum şi organizarea traficului staţionar sunt teme de interes major pentru atingerea obiectivelor de proiect „Punerea în valoare a spaţiilor publice” şi „Dezvoltarea zonei pentru pietoni”
O altă sarcină importantă este elaborarea unei strategii unitare de turism în vederea creşterii numărului de vizitatori ai oraşului Timişoara - componentă importantă pentru realizarea  obiectivului de creştere economică durabilă. 

Pentru a îmbunătăţi calitatea condiţiilor de locuit în Iosefin, un obiectiv important îl constituie revitalizarea şi punerea în valoare a spaţiilor verzi publice situate pe malul Canalului Bega şi având impact asupra zonele adiacente. 
Caracterul şi calitatea zonei de locuit, cu străzi mărginite de aliniamente  cu arbori şi cu grădini frontale amenajate trebuie păstrată şi protejată.  
Integrarea culturală şi socială este obiectivul central de intervenţie în Fabric. În acest sens trebuie avută în vedere componenţa multiculturală a cartierului. Printr-o combinare inteligentă a măsurilor vizând reabilitarea clădirilor şi a celor vizând înfiinţarea de servicii cu caracter social, completată de punerea în valoare a spaţiilor publice, se creează condiţiile necesare pentru atenuarea diferenţelor sociale. 

Pentru cele trei zone istorice prioritare, Cetate, Iosefin şi Fabric precum şi pentru zona de intervenţie extinsă, pe baza obiectivelor majore de intervenţie şi a măsurilor propuse pentru atingerea acestor obiective au fost întocmite listele de proiecte pe fiecare zonă în parte. Implementarea acestora va avea ca rezultat realizarea obiectivelor generale ale întregului proces de reabilitare urbană propus a se derula în următorii cinci ani.

Actualizarea şi/sau mocificare, după caz, a prezentei strategii în concordanţă cu evoluţia factorilor externi trebuie să se desfăşoare continuu, în conform cu necesităţile specifice ale fiecărei zone istorice prioritare.
E
Recomandări / Anexe

Stabilirea zonelor prioritare şi a reglementărilor aferente

În vederea asigurării unei implementări de calitate a conceptului integrat de măsuri sunt necesare instrumente complementare de acţiune şi coordonare în cadrul procesului de reabilitare. 

O bază legislativă importantă o constituie legislaţia PUZ CP (Plan de urbanism pentru zone construite protejate) adoptată în anul 2004. Până în prezent, această reglementare urbanistică nu a fost cu adevărat utilizată în România. O parte din bazele decizionale locale incomplete actualmente ar putea fi elaborate pe baza ajutorul acesteia. 
Următoarele recomandări, prezentate sintetic, identifică măsurile necesare pentru  parcurgerea unui proces de reabilitare eficient.
· Elaborarea direcţiilor generale pentru strategia de regenerare urbană a întregului oraş
Direcţiile generale ale strategiei de regenerare urbană a oraşului sprijină obiectivele principale ale procesului de regenerare urbană din fiecare zonă istorică prioritară.
· Elaborarea direcţiilor generale cu ajutorul Primăriei Municipiului Timişoara - bază legală după aprobarea prin Hotărâre de Consiliu Local. 

· Elaborarea de reglementări referitoare la amenajarea spaţiului public şi a clădirilor care influenţează imaginea acestuia
Această reglementare reprezintă o bază decizională locală suplimentară necesară în cazul  efectuării de modificări semnificative în spaţiul public. În sensul unei reabilitări prudente, adecvate, a clădirilor istorice sunt astfel reglementate posibilităţile de intervenţie, în special în ceea ce priveşte faţadele, acoperişurile, uşile şi porţile, vitrinele, reclamele, instalaţiile tehnice şi curţile. Pe lângă elaborarea reglementării, o importanţă deosebită o are şi respectare acesteia şi controlul, care se impun a fi coordonate printr-un serviciu administrativ (de exemplu Direcţia Urbanism).
· Elaborarea reglementării pentru zonele istorice prioritare - bază legală după aprobarea prin Hotărâre de Consiliu Local; stabilirea unei proceduri de control în vederea respectării reglementării, cu ajutorul Primăriei Municipiului Timişoara. 

· Elaborarea şi implementarea planurilor dezvoltare pentru fiecare zonă istorică prioritară, cu obiective cheie, în concordanţă cu planul general de dezvoltare al Municipiului Timişoara
Planurile de dezvoltare pentru fiecare zonă transpun şi detaliază, direcţiile generale de dezvoltare ale întregului oraş, conform caracteristicilor specifice ale fiecărei zone istorice prioritare. În cadrul planului se evidenţiază măsurile necesare pentru asigurarea dezvoltării durabile, precum şi fondurile necesare pentru implementarea acestora. Având ca bază legală un plan de dezvoltare se poate renunţa de cele mai multe ori la procedurile de avizare complicate şi care necesită mult timp. 
După o anumită perioadă de timp se impune actualizarea obiectivelor planurilor de dezvoltare, deoarece condiţiile cadru se modifică parţial, iar problemele noi trebuie prevenite şi/sau rezolvate în mod flexibil. 
· Elaborarea planurilor de dezvoltare pentru fiecare zonă istorică prioritară de către Primăria Municipiului Timişoara - bază legală după aprobarea prin Hotărâre de Consiliu Local. 
· Instruire şi controlul calităţii
Instruirea persoanelor fizice autorizate pentru realizarea lucrărilor de construcţii, a personalului firmelor de construcţii, a diriginţilor de şantier şi a colaboratorilor Primăriei Municipiului Timişoara este deosebit de importantă pentru procesul de regenerare urbană. Scopul central este definirea unui standard minim în ceea ce priveşte calitatea lucrărilor de reabilitare prudentă şi organizarea de cursuri de calificare şi instruire pentru atingerea acestui standard. Efectuarea controalelor de calitate vor contribui la realizarea corectă a obiectivelor şi randamentului dorit. 
· Elaborarea de măsuri de instruire şi calificare specifice în colaborare cu Primăria Municipiului Timişoara, experţi în construcţii, cu firme de construcţie şi cu centre/agenţii de instruire/calificare. 
· Participare şi Asistenţă
Procesele de reabilitare se dezvoltă pe principiul flux/reflux, adică de „sus“, prin actul administrativ, şi de „jos“, prin participarea activă a diverşilor actori locali. Sub denumirea „Participare şi asistenţă“ sunt sintetizate aspecte precum consultanţa în construcţii, marketingul, consultanţa financiară, asistenţă socială, precum şi participarea cetăţenilor la proiect, atragerea fondurilor disponibile pentru realizarea măsurilor de mică anvergură. Crearea unei structuri participative pentru asigurarea dialogului, cu posibilităţi de influenţă reală a actorilor locali, este premisa succesului procesului de regenerare urbană. 
· Elaborarea structurii participative pentru informarea, sensibilizarea, atragerea şi activarea actorilor locali, ca măsură suplimentară a obligaţiilor legale ale municipalităţii de informare şi implicare a cetăţenilor. 
· Modificarea bazelor legale / modificarea procedurilor de autorizare
În vederea obţinerii efectelor dorite şi a controlului implementării, se impune adaptarea, respectiv utilizarea consecventă a legislaţiei disponibile. Aceasta vizează în special procedurile de autorizare în construcţie în cadrul zonelor istorice prioritare stabilite, putând fi astfel evitate rezultate nedorite. 
· Respectarea de către Primăria Municipiului Timişoara a legislaţiei naţionale din 2004 (PUZ CP) în cadrul zonelor istorice prioritare stabilite. 
· Crearea de facilităţi financiare pentru reabilitarea clădirilor istorice. 
Unii dintre actualii proprietari de clădiri nu dispun de mijloacele financiare necesare pentru reabilitarea clădirilor proprii. Din acest motiv trebuie verificat, în ce măsură acordarea de sprijin financiar (de exemplu pentru repararea acoperişului şi a faţadei), respectiv crearea de facilităţi fiscale (scutirea/reducerea impozitului pentru clădirile reabilitate şi aflate în folosinţă proprie), vor putea stimula procesul de reabilitare. Din acest punct de vedere este necesară o abordare atentă a situaţiei, pentru a evita un proces masiv de îndepărtare a locuitorilor din zonele istorice de către investitorii străini, care dispun de o putere financiară semnificat mai mare. 
· Legislaţie naţională în vederea acordării de facilităţi financiare în zonele prioritare de intervenţie stabilite. 

· Abordarea clădirilor în curs de revendicare
Solicitările de revendicare presupun de cele mai multe ori procese care pot să dureze ani de zile până la soluţionare. Din acest motiv trebuie identificată o modalitate de acţiune care să permită demararea investiţiilor pe durata procesului de revendicare şi care să permită, de asemenea, compensarea financiară între părţi în momentul clarificării situaţiei juridice. 
· Adoptarea unor reglementări privind abordarea clădirilor în curs de revendicare
Delimitarea zonelor istorice prioritare presupune existenţa unei baze legislative complete, care să motiveze suportul financiar, autorizările/refuzul etc. Un alt aspect important este controlul respectării reale a intervenţiilor şi/sau materialelor permise şi a procedurilor corecte de reabilitare, precum şi implementarea consecventă a corecţiilor în cazul nerespectării reglementărilor de reabilitare în vigoare. 
În ceea ce priveşte următorii paşi ai elaborării strategiei de reabilitare se impune identificarea, elaborarea şi verificarea concretă a instrumentelor de acţiune.
Indicatori de evaluare ai dezvoltării integrate a zonelor prioritare
În vederea asigurării implementării măsurilor prevăzute în conceptul de reabilitare integrată a cartierelor istorice prioritare, au fost elaborate criterii diferenţiate corespunzătoare priorităţilor prevăzute în programele structurale finanţate de Uniunea Europeană. Ponderea este corelată cu importanţa criteriului pentru dezvoltarea zonei istorice prioritare.
Având în vedere că, de regulă numărul de proiecte necesare depăşeşte limita mijloacelor financiare disponibile, pe baza acestor criterii poate fi realizată o evaluare şi o ierarhizare  transparentă a proiectelor. Proiectele propuse în conceptul integrat de măsuri au fost supuse următoarelor criterii de evaluare şi au fost ierarhizate în ordinea rezultată în urma evaluării, după cum urmează: 
	
	Criteriu 

(Aport la scopul programului)
	Evalu-are1
	Pondere 2
	Rezul-tat3
	Explicaţie

	Criterii aferente obiectivelor principale
	Scopuri globale  
	1
	Conservarea patrimoniului cultural istoric
	
	3
	
	

	
	
	2
	Abordarea integrată a proiectului
	
	3
	
	

	
	
	3
	Efecte la nivel de cartier istoric  (eficienţă publică, efecte vizibile)
	
	3
	
	

	
	Economie  
	4
	Valorificarea economică teritorială 
	
	2
	
	

	
	
	5
	Potenţial concurenţial / Promovarea calificării 
	
	2
	
	

	
	Spaţiul urban 
	6
	Valorificarea spaţiului public / Infrastructura circulaţiei
	
	2
	
	

	
	
	7
	Valorificarea oraşului  (din punct de vedere funcţional,structural, al condiţiilor de locuit)
	
	2
	
	

	
	Cultură, Turism, Domeniul social 
	8
	Dezvoltarea ofertei culturale şi turistice 
	
	2
	
	

	
	
	9
	Îmbunătăţirea ofertelor de instruire, consiliere, consultanţă şi a ofertelor sociale 
	
	2
	
	

	Alte criterii 
	10
	Participare 
	
	1
	
	

	
	12
	Durabilitate 
	
	1
	
	

	
	13
	Ecologie / Eficienţă energetică 
	
	1
	
	

	
	Total sumă 
	
	


Explicaţii :

1
Evaluarea se realizează după o scală cu trei nivele : înalt (2 puncte), mediu (1 punct), slab sau inexistent (0 puncte)

2 Ponderea exprimă importanţa criteriului. Criteriile principale reflectă scopurile prioritare ale direcţiilor generale trasate de Uniunea Europeană în concordanţă cu punctele cheie de acţiune ale oraşului Timişoara. Ponderea a fost astfel concepută, încât domeniile de acţiune „Calitatea spaţiului urban“,  „Economie“,  „Cultură, turismul şi social“ să fie consideraţi ca fiind similari. În funcţie de obiectivele majore de intervenţie ale fiecărui cartier în parte pot fi luate în considerare adaptări în ceea ce priveşte ponderea. (De exemplu Turismul în Cetate)

Ponderii domeniului  „Scopuri globale” îi este atribuită valoarea 3. Celelalte criterii se referă la domeniile cheie de acţiune (ponderea 2) respectiv sunt general valabile (ponderea 1)

3 Rezultatul, obţinut prin înmulţirea evaluării cu ponderea este considerat ca indicator adecvat pentru evaluarea calitativă a acţiunii în vederea atingerii obiectivelor recomandate de Uniunea Europeană. 
Standardizarea ideilor de proiect (Model fişa de proiect) 

Centralizarea tuturor propunerilor şi ideilor de proiect a fost realizată cu ajutorul unei fişe de proiect standardizate. Aceasta permite, în primul rând, o posibilitate de comparare mai bună a obiectivelor individuale, precum şi sintetizarea obiectivelor principale ale măsurilor într-un singur document. 
Formular Fişă de proiect

	Intervenţie / titlu proiectului:


	

	Adresă:
	

	Aspecte centrale:

(mai multe răspunsuri posibile)
	

	Spaţiu public
	

	Clădiri istorice
	

	Comerţ 
	

	Cultură / social
	

	Stadiul actual al proiectului:


	

	Proiect existent
	

	Studiu de fezabilitate existent
	

	Idei noi
	

	Obiective principale:

(descriere scurtă, metodică, măsuri singulare, rezultate aşteptate)


	

	 
	

	Perioada planificată:
	

	Estimare costuri:
	

	Fonduri existente / posibile:
(ex. UE, gtz, sponsorizări, fonduri….)

